*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīga (Prot. Nr. §)

**Bezpilota gaisa kuģu lidojumi gaisa kuģu modeļu klubu vai apvienību ietvaros**

Izdoti saskaņā ar likuma “[Par aviāciju](https://likumi.lv/ta/id/57659-par-aviaciju)”

[117.4 pantu](https://likumi.lv/ta/id/57659-par-aviaciju#p47) un 117.7 panta 2.punktu

**I. Vispārīgie jautājumi**

1. Noteikumi nosaka:

1.1. kārtību, kādā valsts aģentūra “Civilās aviācijas aģentūra” (turpmāk – Civilās aviācijas aģentūra) izsniedz atļauju gaisa kuģu modeļu kluba vai apvienības organizētiem bezpilota gaisa kuģu lidojumiem, kā arī groza, pagarina, ierobežo, atsauc vai aptur atļaujas darbību;

1.2. kārtību, kādā gaisa kuģu modeļu klubi vai apvienības organizē bezpilota gaisa kuģu lidojumus;

1.3.  kārtību, kādā Civilās aviācijas aģentūra veic gaisa kuģu modeļu klubu vai apvienību, kurām ir izsniegta atļauja, uzraudzību.

2. Civilās aviācijas aģentūra atļauju bezpilota gaisa kuģu lidojumu organizēšanai gaisa kuģu modeļu kluba vai apvienības ietvaros (turpmāk - bezpilota gaisa kuģa lidojumi) izsniedz Latvijā reģistrētiem gaisa kuģu modeļu klubiem vai apvienībām uz nenoteiktu laiku.

3. Bezpilota gaisa kuģu lidojumus gaisa kuģu modeļu klubs vai apvienība organizē, ievērojot šo noteikumu 13.punktā minētajā atļaujā ietvertos nosacījumus.

4. Eiropas aviācijas drošības aģentūras izstrādātie dokumenti Komisijas 2019.gada 24.maija Īstenošanas regulas (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - regula Nr. 2019/947) 16.panta prasību piemērošanai - “Attiecīgie līdzekļi atbilstības panākšanai un vadlīnijas” (turpmāk - AMC) ir tulkoti latviešu valodā un publicēti Civilās aviācijas aģentūras tīmekļvietnē.

5. Atļaujas iegūšana bezpilota gaisa kuģu lidojumu organizēšanai un gaisa kuģu modeļu klubu vai apvienību, kurām ir izsniegta atļauja organizēt bezpilota gaisa kuģu lidojumus novērtēšana, atbilstoši uzraudzības ciklam ir maksas pakalpojums saskaņā ar normatīvo aktu par Civilās aviācijas aģentūras publisko maksas pakalpojumu cenrādi.

6. Šo noteikumu 9.punktā minētais iesniegums atļaujas saņemšanai bezpilota gaisa kuģu lidojumu organizēšanas gaisa kuģu modeļu kluba vai apvienības ietvaros, ir publicēts Civilās aviācijas aģentūras tīmekļa vietnē.

7. Civilās aviācijas aģentūras lēmumus var pārsūdzēt tiesā Administratīvā procesa likumā noteiktajā kārtībā.

**II. Prasības** **gaisa kuģu modeļu klubiem un apvienībām, kas vēlas saņemt atļauju organizēt bezpilota gaisa kuģu lidojumus**

8. Regulā Nr. 2019/947 16.pantā minēto atļauju var iegūtu gaisa kuģu modeļu klubs vai apvienība (turpmāk - pretendents), kas atbilsts šādām prasībām:

8.1. ir izstrādāta regulas Nr. 2019/947 16.panta 2. punkta b) apakšpunktā minētā organizatoriskā struktūra, vadības sistēma un procedūras;

8.2. saskaņā ar noteikumiem par bezpilota gaisa kuģu, bezpilota gaisa kuģu sistēmu ekspluatantu, tālvadības pilotu un gaisa kuģu modeļu klubu un apvienību reģistra noteikumiem, veikta reģistrācija Civilās aviācijas aģentūras pakalpojumu portālā;

8.3. nokārtota obligātā apdrošināšana atbilstoši likuma “Par aviāciju” 117.10 panta prasībām;

8.4. ir saņemti nepieciešamie saskaņojumi ar pašvaldību iestādēm vai zemes īpašnieku, kuru teritorijā plānots organizēt bezpilota gaisa kuģu lidojumus (ja piemērojams).

9. Lai saņemtu atļauju bezpilota gaisa kuģu lidojumu organizēšanai, pretendents Civilās aviācijas aģentūrā iesniedz šo noteikumu pielikumā minēto informāciju un procedūras, kas izstrādātas atbilstoši regulas Nr.2019/947 16. panta 2. punktā b) apakšpunktā noteiktajam un iesniegumu, kurā ietverta šāda informācija:

9.1. gaisa kuģu modeļu kluba vai apvienības nosaukums, reģistrācijas numurs, juridiskā adrese un faktiskā adrese, tālrunis, e-pasts, kontaktpersonas vārds, uzvārds, ekspluatācijas (darbības) vieta(-as), kur plānots organizēt bezpilota gaisa kuģa lidojumus;

9.2. atbildīgā vadītāja vārds, uzvārds.

10. Papildus šo noteikumu 9.punktā minētajam iesniegumam pretendents iesniedz:

10.1. personāla kvalifikāciju apliecinošus dokumentus;

10.2. civiltiesiskās atbildības obligāto apdrošināšanas polisi (ja piemērojams);

10.3. gaisa telpas izmantošanas saskaņojumu (ja piemērojams);

10.4. dokumentus, kas apliecina, ka pretendentam ir atbildīgais vadītājs.

11. Ja pretendents nav iesniedzis visus, šajos noteikumos 9. un 10.punktā minētos dokumentus un informāciju vai iesniegtie dokumenti un informācija nav pietiekami, lai izvērtētu pretendenta atbilstību šo noteikumu, regulas Nr. 2019/947 un AMC prasībām, Civilās aviācijas aģentūra pieprasa pretendentam piecu darba dienu laikā no pieprasījuma izsūtīšanas dienas rakstiski iesniegt trūkstošo informāciju.

12. Civilās aviācijas aģentūra šo noteikumu 9.punktā minēto iesniegumu izskata un lēmumu pieņem 21 darbdienas laikā no tā saņemšanas brīža.

13. Civilās aviācijas aģentūra pieņem lēmumu izsniegt atļauju bezpilota gaisa kuģu lidojumu organizēšanai gaisa kuģu modeļu kluba vai apvienības ietvaros, ja pretendents:

13.1. ir iesniedzis visus šo noteikumu 9. un 10.punktā minētos dokumentus;

13.2. atbilst šo noteikumu, regulas Nr. 2019/947 un AMC prasībām;

14. Civilās aviācijas aģentūra pieņem lēmumu par atteikumu izsniegt atļauju bezpilota gaisa kuģu lidojumu organizēšanai gaisa kuģu modeļu kluba vai apvienības ietvaros, ja pretendents:

14.1. nav iesniedzis visus šo noteikumu 9. un 10.punktā minētos dokumentus;

14.2. neatbilst šo noteikumu, regulas Nr. 2019/947 un AMC noteiktajām prasībām.

15. Gaisa kuģu modeļu klubs vai apvienība ne vēlāk, kā desmit dienas pirms plānotajām izmaiņām šo noteikumu 9.punktā minētajā iesniegumā vai šo noteikumu pielikumā minētajā informācijā un procedūrās, vai šo noteikumu 10.punktā minētajos dokumentos, informē Civilās aviācijas aģentūru.

16. Civilās aviācijas aģentūra viena mēneša laikā pēc šo noteikumu 15.punktā minētās informācijas saņemšanas, to izskata un pieņem vienu no šādiem lēmumiem:

16.1. apstiprina iesniegtās izmaiņas, ja tās atbilst šo noteikumu, regulas Nr.2019/947 un AMC prasībām;

16.2. atsaka apstiprināt iesniegtās izmaiņas, ja tās neatbilst šo noteikumu, regulas Nr. 2019/947 un AMC prasībām.

17. Gaisa kuģu modeļu klubs vai apvienība šo noteikumu 15.punktā minētās izmaiņas var ieviest tikai pēc tam, kad tās ir apstiprinātas Civilās aviācijas aģentūrā.

**III. Gaisa kuģu modeļu klubu vai apvienību, kas ieguvuši atļauju bezpilota gaisa kuģu lidojumu organizēšanai, uzraudzības kārtība**

18. Civilās aviācijas aģentūra veic gaisa kuģu modeļu klubu vai apvienību, kas ieguvušas atļauju bezpilota gaisa kuģu lidojumu organizēšanai gaisa kuģu modeļu kluba vai apvienības ietvaros uzraudzību saskaņā ar regulas Nr. 2019/947 18. panta i) punktā noteikto atbilstības uzraudzības programmu.

19.Atbilstības uzraudzības programmas gaitā Civilās aviācijas aģentūra:

19.1. izvērtē gaisa kuģu modeļu klubu vai apvienību, kas ieguvuši atļauju bezpilota gaisa kuģu lidojumu organizēšanai gaisa kuģu modeļu klubu vai apvienību ietvaros atbilstību šo noteikumu 13.punktā minētās atļaujas nosacījumiem, gaisa kuģu modeļu klubu vai apvienību rokasgrāmatām un procedūrām, Eiropas Parlamenta un Padomes 2018. gada 4. jūlija Regulas (ES) 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr.2111/2005, (EK) Nr.1008/2008, (ES) Nr.996/2010, (ES) Nr.376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr.552/2004 un (EK) Nr.216/2008 un Padomes Regulu (EEK) Nr.3922/91 (turpmāk - Regula Nr.2018/1139), regulas Nr. 2019/947, AMC un šo noteikumu prasībām;

19.2. veic plānotus un pēc nepieciešamības neplānotus gaisa kuģu modeļu klubu vai apvienību auditus un inspekcijas. To nepieciešamību un biežumu Civilās aviācijas aģentūra nosaka, pamatojoties uz Civilās aviācijas aģentūras veiktu drošuma riska novērtējumu. Gaisa kuģu modeļu klubam vai apvienībai par plānotā audita vai inspekcijas uzsākšanu paziņo ne vēlāk kā desmit darba dienas pirms audita vai inspekcijas sākuma;

19.3. sagatavo 2.līmeņa neatbilstības ziņojumu, ja konstatē, ka gaisa kuģu modeļu klubs vai apvienība neatbilsts šo noteikumu 9.punktā minētajā iesniegumā un tam pievienotajos dokumentos vai regulas Nr. 2018/1139, regulas Nr. 2019/947, AMC un šo noteikumu prasībām un tas varētu pazemināt lidojumu drošuma līmeni vai apdraudēt lidojumu drošumu;

19.4. sagatavo 1.līmeņa neatbilstības ziņojumu, ja konstatē, ka gaisa kuģu modeļu klubs vai apvienība neatbilsts šo noteikumu 9.punktā minētajā iesniegumā un tam pievienotajos dokumentos vai regulas Nr. 2018/1139, regulas Nr. 2019/947, AMC un šo noteikumu prasībām un tas būtiski pazemina lidojumu drošuma līmeni vai ievērojami apdraud lidojumu drošumu.

20. Civilās aviācijas aģentūra sagatavo 1.līmeņa neatbilstības ziņojumu, ja:

20.1. gaisa kuģu modeļu kluba vai apvienības darba laikā un pēc diviem rakstveida pieprasījumiem Civilās aviācijas aģentūras inspektoriem netiek nodrošināta piekļuve gaisa kuģu modeļu kluba vai apvienības telpām vai dokumentiem;

20.2. gaisa kuģu modeļu kluba vai apvienības iesniegumā un tam pievienotajos dokumentos ir sniegta apzināti nepatiesa informācija;

20.3. Civilās aviācijas aģentūrai ir pierādījumi par gaisa kuģu modeļu kluba vai apvienības atļaujas prettiesisku izmantošanu;

20.4. gaisa kuģu modeļu klubam vai apvienībai nav atbildīgā vadītāja.

21. Civilās aviācijas aģentūra sagatavo 2.līmeņa neatbilstības ziņojumu, ja neatbilstība pēc konstatēšanas uzreiz nav klasificējama kā 1.līmeņa neatbilstība.

22. Civilās aviācijas aģentūra katru gadu līdz 15. janvārim informē gaisa kuģu modeļu klubu vai apvienību par šo noteikumu 19.punktā minētajā atbilstības uzraudzības programmā plānotajiem auditiem un inspekcijām, norādot to veikšanas datumus.

23. Gaisa kuģu modeļu klubs vai apvienība desmit darba dienu laikā pēc šo noteikumu 22.punktā minētās informācijas saņemšanas var rakstiski informēt Civilās aviācijas aģentūru par nepieciešamību noteikt citus plānoto auditu un inspekciju veikšanas datumus, to pamatojot.

24. Ja Civilās aviācijas aģentūra ir sagatavojusi:

24.1. 2.līmeņa neatbilstību, – gaisa kuģu modeļu klubs vai apvienība no audita vai inspekcijas noslēguma dienas, Civilās aviācijas aģentūras noteiktajā termiņā, kas nav ilgāks par 15 dienām, iesniedz Civilās aviācijas aģentūrai izvērtēšanai, konstatētās neatbilstības cēloņu analīzi un neatbilstības novēršanas plānu un ne vēlāk kā triju mēnešu laikā pēc neatbilstības ziņojuma saņemšanas novērš konstatēto neatbilstību. Šā laika perioda beigās un atbilstoši neatbilstības būtībai Civilās aviācijas aģentūrai pēc gaisa kuģu modeļu kluba vai apvienības atkārtoti iesniegta neatbilstību novēršanas plāna izvērtēšanas ir tiesību pagarināt konstatētās neatbilstības novēršanas termiņu uz laiku līdz trīs mēnešiem. Ja gaisa kuģu modeļu klubs vai apvienība minētajā termiņā nav veikusi konstatētās neatbilstības cēloņu analīzi, nav izstrādājusi neatbilstības novēršanas plānu vai nenovērš konstatēto neatbilstību, Civilās aviācijas aģentūra to klasificē kā 1.līmeņa neatbilstību;

24.2. 1.līmeņa neatbilstību, – Civilās aviācijas aģentūra gaisa kuģu modeļu klubam vai apvienībai atbilstīgi lidojumu drošuma apdraudējumam uz laiku līdz sešiem mēnešiem ierobežo atļauju un norāda, kādas konstatētās neatbilstības modeļu klubam vai apvienībai jānovērš. Gaisa kuģu modeļu klubs vai apvienība no audita vai inspekcijas noslēguma dienas, Civilās aviācijas aģentūras noteiktajā termiņā, kas nav ilgāks par 15 dienām, iesniedz Civilās aviācijas aģentūrā konstatētās neatbilstības cēloņu analīzi un neatbilstības novēršanas plānu.

25. Civilās aviācijas aģentūra anulē atļauju, ja gaisa kuģu modeļu klubs vai apvienība sešu mēnešu laikā pēc atļaujas ierobežošanas nav novērsusi Civilās aviācijas aģentūras konstatētās neatbilstības.

26. Civilās aviācijas aģentūra audita vai inspekcijas noslēguma ziņojumu sagatavo ne vēlāk kā desmit darba dienas pēc audita noslēguma.

**IV. Noslēguma jautājums**

27. Noteikumi stājas spēkā 2021.gada 1.jūlijā.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova